MUTU WUDI HAKAVA | KUDIHI KUTUNATELI KUWANA NSAÑU YAKUTUKUNDEJA?
Wejima Wetu Twakeñaña Kutukundeja
Munakwanuka mpinji yimwadimbukili himwadiña kansi? Hadaha mwadikatishili kuchikasa hela mwadihobweli mwinuñu. Munakwanuka chayikundejeliwu kudi amama yenu? Hekwawu ayikoseli hachilonda nakuyikasahu kachibeli. Mwadilili, ilaña amama yenu chayidimbekeliwu namazu amawahi nikuyikumbata, mwatiyili chiwahi. Haniyi mpinji yimwachidiña kansi, ayikundejeleña nankashi.
Ilaña chihandilu chetu chahimpikaña hampinji yitunakukula. Kukala kwaswejelañaku nawa chakalaña kuwana wakutukundeja. Chawushona, kukala kwamonañawu akulumpi hiyanateli kukumanisha kuhitila mukukasahu chibeli hela kuyikumbata kudi amama jawuku. Talenu iyi yakutalilahu.
Mwatiyahu dehi chichayeñaña neyi ayihaña mudimu? Julian wahosheli nindi chamuhañiliwu mudimu, wakañenyi nimwakwilila. Wadihwili nindi, ‘Indi chisaka chami nukuchihemba ñahi? Hanyima yakuzata nañovu hadi yaaka yayivulu, muloñadi kampani chikananhañili?’
Hadaha munaneñi muloña wakuyiseña kudi mwinikwenu. Requel walumbulwili nindi, “Chihahitili tukweji 18 kufuma hanshiyiliyi nfumwami, naneñeli nankashi. Natiyili neyi kwiji muchima wami wunabaluki hayedi. Nakatili kumujimba nimuyitoñojoka. Chantiyishili woma.”
Hekwawu munakuyekela nakankati kanakubula kumana. Mpinji yikwawu munateli kutiya neyi chatiyiliyi nkakulula Yoba, waabili nindi: “Wumi wami nakumini dakuwuhela, hinakeñi kuhanda haya nyakaku.” (Yoba 7:16) Hadaha mwatiyaña neyi chatiyiliyi Luis, iyala wudi muyaaka yamuma 80, wahosheli nindi, “Mpinji yikwawu natiyaña neyi chachiwahi hohu kudifwila.”
Hela hadaha hikufwa kwataña yenu imwakeña kukuyileñela mukeñi kuyikundeja. Robert walumbulwili nindi, “Mwanami chafwiliyi mumaposu amundeki, nakaanini chiyanlejeliwu. Kuhiñahu natachikili kutiya kuyeña, kuyeña kudi neyi kwashimunawu muBayibolu nawu mpoku yakabali yakapwika muchima weyeyi aweni nzwa-a.”—Luka 2:35.
Robert, Luis, Raquel, niJulian ayikundejeli hela chakwila adiña mukukala kwamuchidiwu. Awanini Muntu wateleleli chikupu kuyikundeja—yowu Nzambi Wañovu Yejima. Wakundejaña ñahi? Komana ninenu wukuyikundeja nakukala kumukweti?
cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn cjk_Latn